หุ้นปิดลบ 2.11 จุด พักตัวรอเงินใหม่หนุน
หุ้นไทย วันที่ 27 พ.ย.62 ดัชนีปิดที่ระดับ 1,607.27 จุด ลดลง 2.11 จุด (-0.13%) มูลค่าการซื้อขาย 51,261.85 ล้านบาท
27 พ.ย. 2562

หุ้นไทย วันที่ 27 พ.ย.62 ดัชนีปิดที่ระดับ 1,607.27 จุด ลดลง 2.11 จุด (-0.13%) มูลค่าการซื้อขาย 51,261.85 ล้านบาท 
นายธีรวุฒิ กานต์นิภากุล ผู้อำนวยการอาวุโสฝ่ายตราสารอนุพันธ์ บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยวันนี้แกว่งตัวในกรอบแคบ เนื่องจากอยู่ในช่วงของการรอเม็ดเงินใหม่เข้ามา หลังจากที่ได้รับรู้เจรจาการค้าระหว่างสหรัฐฯ และจีน ที่คาดหวังว่าจะออกมาสดใสแล้ว ทำให้หุ้นหลายตัวรีบาวด์ต่อเนื่องในช่วงที่ผ่านมา โดยตลาดรีบาวด์จากดัชนีฯระดับ 1,590 ขึ้นมาถึง 1,620 จุด ก็ถือว่าขึ้นมาในระดับหนึ่งแล้ว จึงเห็นการพักตัวบ้าง หลังจากที่ตลาดฯยังไม่ได้มีปัจจัยใหม่เข้ามาหนุน
อย่างไรก็ดี มองว่าตลาดฯมีโอกาสที่จะแกว่งตัวขึ้นจากคาดการณ์กำไรของบริษัทจดทะเบียนไทยปี 2563 จะเริ่มเห็นการฟื้นตัว หลังจากที่มองกันว่ากำไรบริษัทจดทะเบียนในปีนี้มีโอกาสติดลบ และรอดูรูปแบบกองทุน LTF ใหม่ด้วยว่าจะออกมาเป็นอย่างไร ซึ่งปีนี้เม็ดเงินจาก LTF ยังถือว่าเข้ามาน้อย ซึ่งถ้ายังมี LTF ก็น่าจะช่วยหนุนตลาดฯได้
นอกจากนี้ ให้ติดตามความคืบหน้าเจรจาการค้าระหว่างสหรัฐฯ และจีน ต่อไป, ติดตามตัวเลขเศรษฐกิจของสหรัฐฯ, ทิศทางราคาน้ำมัน, การประชุมกลุ่มโอเปกที่จะมีขึ้นในสัปดาห์หน้า รวมถึงบ้านเราให้ติดตามการพิจารณางบประมาณ วาระ 2-3 ที่คาดว่าจะเข้าสู่สภาในเดือนธ.ค.นี้
แนวโน้มการลงทุนในวันพรุ่งนี้ (28 พ.ย.) นายธีรวุฒิ กล่าวว่า ตลาดฯยังมีโอกาสที่จะปรับตัวขึ้นไปได้ โดยมีแนวรับไว้ที่ 1,605 จุด ส่วนแนวต้าน 1,620 จุด
หลักทรัพย์ที่มีมูลค่าการซื้อขายสูงสุด 5 หลักทรัพย์ 
CPF มูลค่าการซื้อขาย 2,841.10 ล้านบาท ปิดที่ 27.50 บาท เพิ่มขึ้น 1.25 บาท
AOT มูลค่าการซื้อขาย 2,305.89 ล้านบาท ปิดที่ 78.25 บาท ลดลง 1.00 บาท
ADVANC มูลค่าการซื้อขาย 2,132.91 ล้านบาท ปิดที่ 219.00 บาท ลดลง 2.00 บาท
PTT มูลค่าการซื้อขาย 2,055.70 ล้านบาท ปิดที่ 43.50 บาท เพิ่มขึ้น 0.25 บาท
GPSC มูลค่าการซื้อขาย 1,749.78 ล้านบาท ปิดที่ 83.25 บาท ลดลง 3.25 บาท